Grafiters detinguts al metro. / MOSSOS D'ESQUADRA

Un vídeo mostra la detenció d'alguns dels sis grafiters que van ser detinguts aquest dilluns pels Mossos després que paralitzessin durant gairebé vuit hores la circulació del metro entre les estacions d'Horta i Vall d'Hebron (L-5). En les imatges s'hi pot veure com agents de la Unitat de Subsòl de la policia catalana han d'escalar pels conductes de ventilació del suburbà amb arnesos i cordes per poder atrapar els joves, que s'havien enfilat en aquestes instal·lacions per escapar-se de l'acció policial.

Transports Metropolitans de Barcelona (TMB) va explicar dilluns que els grafiters van entrar als túnels per l'estació Coll-la Teixonera i van causar danys a les instal·lacions. A la tarda, una nova acció de vandalisme va obligar a tallar la mateixa línia entre les 17.32 i 18.00 hores per una acció a Cornellà Centre, a l'altre extrem de la L-5.

Els Mossos d'Esquadra van detenir sis membres del grup que es van entregar al tram final del nord de la línia blava, on acostumen a quedar aparcats diversos combois. Es tracta de sis joves, d'entre 21 i 26 anys d'edat, de nacionalitat espanyola, portuguesa i grega.

Un portaveu de TMB va explicar que l'objectiu del grup era realitzar actes vandàlics als trens i a les instal·lacions del metro, però va assegurar que aquesta incidència no estava relacionada amb la jornada de vaga iniciada a les set del matí.

SENSE PERILL

En el dispositiu policial també hi van intervenir la Guàrdia Urbana i els bombers. La incidència va agreujar la situació del transport en la línia, que ja estava afectada pels quatres dies de vaga que es van iniciar dilluns i que va quedar col·lapsada fins a minuts després de les nou del matí. Els grafiters no només es limiten a pintar els trens, sinó que també causen altres danys a les instal·lacions, segons va precisar TMB, que ha presentat una denúncia per danys contra els sis detinguts.

Els responsables del metro de Barcelona han explicat que, en un any, els grafiters causen danys en 2.000 vagons i pinten uns 47.000 metres quadrats, una superfície equivalent a set camps de futbol. Els danys suposen un impacte econòmic anual de 3,7 milions d'euros.